WICE ครึ่งปีหลังโตโดดเด่น
WICE ยังคงมีแนวโน้มได้รับผลบวกจากทิศทางอุตสาหกรรมโลจิสติกส์ในปี 2561 ยังเติบโตต่อเนื่องตามการขยายตัวของเศรษฐกิจในประเทศ จากอานิสงส์การบริโภคภาคเอกชนและการลงทุนรวมขยายตัว
12 ต.ค. 2561

คุณค่าบริษัท
บริษัท ไวส์ โลจิสติกส์ จำกัด (มหาชน) หรือ WICE ยังคงมีแนวโน้มได้รับผลบวกจากทิศทางอุตสาหกรรมโลจิสติกส์ในปี 2561 ยังเติบโตต่อเนื่องตามการขยายตัวของเศรษฐกิจในประเทศ จากอานิสงส์การบริโภคภาคเอกชนและการลงทุนรวมขยายตัว ประกอบกับภาคส่งออกได้มีการขยายได้เกือบทุกอุตสาหกรรม และกระจายในทุกภูมิภาคตามเศรษฐกิจของคู่ค้าที่ฟื้นตัว จากการคาดการณ์ของสำนักงานคณะกรรมการพัฒนาการเศรษฐกิจและสังคมแห่งชาติ (สศช.) เศรษฐกิจไทยมีแนวโน้มขยายตัวต่อเนื่องที่ระดับ 4.5% และได้ปรับประมาณการส่งออกไทยในปีนี้เพิ่มขึ้นเป็น 10%
ขณะที่งวดไตรมาส 3 ปี 2561 ทาง WICE จะมีรายได้จากการดำเนินงานที่ระดับ 459.70 ล้านบาท เพิ่มขึ้น 7.1% จากไตรมาสก่อน และเพิ่มขึ้น 24.4% จากงวดเดียวกันของปีก่อน เนื่องจากเป็นช่วง High Season ของธุรกิจ และการเกิดการ Synergy ในการโอนย้ายลูกค้าระหว่างกันของกลุ่มบริษัท ประกอบกับมูลค่าส่งออก-นำเข้าในช่วง 8 เดือนแรกที่ผ่านมายังคงเติบโตได้ดีจากแนวโน้มเศรษฐกิจของประเทศคู่ค้าที่ปรับตัวดีขึ้น
นอกจากนั้น บริษัทยังได้รับงานบริหารจัดการคลังสินค้าและขนส่งสินค้าจากผู้ผลิตแผงโซลาร์เซลล์รายใหญ่ในประเทศจีนที่จังหวัดชลบุรี พื้นที่ 9.6 พัน ตรม. เป็นระยะเวลา 1 ปี คิดเป็นมูลค่าราว 40 ล้านบาท
ผลดังกล่าวทำให้มีการประมาณการกำไรสุทธิไตรมาส 3 ปี 2561 ที่ระดับ 34.9 ล้านบาท เพิ่มขึ้น 17.7% จากไตรมาสก่อน และเพิ่มขึ้น 24.7% จากงวดเดียวกันของปีก่อน
สำหรับทิศทางผลประกอบการปี 2561-2562 คาดว่าจะยังเติบโตต่อเนื่อง โดยปี 2561 คาดรายได้จากการให้บริการเท่ากับ 1,755.20 ล้านบาท เติบโตเพิ่มขึ้น 25.7% จากงวดเดียวกันของปีก่อน และปี 2562 คาดรายได้จากการให้บริการเท่ากับ 2,211.6 ล้านบาท เติบโตเพิ่มขึ้น 26.0% จากงวดเดียวกันของปีก่อน ตามลำดับ
โดยมีสาเหตุหลักจาก 1) ปริมาณงาน Air Freight และ Sea Freight ที่เพิ่มขึ้นจากบริษัทลูก WICE Logistics (Singapore) (เปลี่ยนชื่อจาก SEL) และ WICE Logistics (Hong Kong) (เปลี่ยนชื่อจาก UWT) จากการ Synergy ทางด้าน Network ระหว่างกัน 2) การขยายฐานลูกค้ารายใหม่ในกลุ่มประเทศแถบเอเชียแปซิฟิก ซึ่งปัจจุบันอยู่ระหว่างเจรจา 4-5 ราย คาดว่าจะสามารถได้ข้อสรุปภายในสิ้นปี 2561
3) การให้บริการโลจิสติกส์ขนส่งใหม่ โดยเมื่อช่วงเดือน ก.ย.ที่ผ่านมา บริษัทได้จัดตั้งบริษัทร่วมทุน (ถือหุ้น 40%) ในบริษัท ยูโรเอเชีย โทเทิล โลจิสติกส์ จำกัด (ETL) เพื่อให้บริการโลจิสติกส์ขนส่งข้ามแดน (Cross-Border Transport Services) ระหว่างจีน ฮ่องกง และเอเชียตะวันออกเฉียงใต้ โดยให้บริการตามเส้นทาง One Belt One Road ของจีน โดย ETL จะเริ่มมีรายได้เข้ามาตั้งแต่ไตรมาส 4 ปี 2561 เป็นต้นไป
ทั้งนี้ทำให้ประมาณการกำไรสุทธิปี 2561-2562 ที่ระดับ 120.0 ล้านบาท และ 153.1 ล้านบาท เติบโต 33.7% จากงวดเดียวกันของปีก่อน และ 27.7% จากงวดเดียวกันของปีก่อน ตามลำดับ
นอกจากนี้ นักวิเคราะห์ บล.จีเอ็มโอ-แซด คอม ประเมินว่าทิศทางผลประกอบการของ WICE ผ่านจุดต่ำสุดมาแล้วตั้งแต่ไตรมาส 1 ปี 2561 โดยเริ่มเห็นการฟื้นตัวกลับมาตั้งแต่ไตรมาส 2 ปี 2561 ที่ผ่านมา ภายใต้สมมติฐานประมาณการได้ราคาเหมาะสมปี 2562 เท่ากับ 6.20 บาท คำแนะนำ “ซื้อ”
…
ผู้ถือหุ้นรายใหญ่
รายชื่อกรรมการ